കടലില് ചൂടേറുന്നു, സൈക്ളോണുകള് ഇനിയും രൂപം കൊണ്ടാല് മഴയൊഴിയില്ല തൃശൂര്: കടലില് ഉപരിതല താപനില ഉയരുന്നതിനാല് കൂടുതല് വെള്ളം ബാഷ്പീകരിക്കുകയും സൈക്ളോണുകള് രൂപം കൊള്ളുകയും ചെയ്യുന്നത് തുടര്ന്നാല് മഴ ഇനിയും ഒഴിയില്ല. മണ്സൂണിന്റെ അവസാനഘട്ടങ്ങളിലും പെട്ടെന്നുള്ള വ്യാപകമായ മഴയ്ക്ക് സൈക്ളോണുകളാണ് കാരണമാകുന്നത്. ഈ പശ്ചാത്തലത്തില് കൂടുതല് ജാഗ്രത പുലര്ത്തേണ്ടി വരുമെന്ന മുന്നറിയിപ്പാണ് കാലാവസ്ഥാ ഗവേഷകര് നല്കുന്നത്. ആന്ധ്രാതീരത്തെ സൈക്ളോണുകളാണ് ഇപ്പോള് പെയ്യുന്ന മഴയ്ക്ക് കാരണം. കേരളത്തിലെ കാറ്റിന്റെയും മഴയുടെയും ശൈലി മാറിക്കൊണ്ടിരിക്കുകയാണ്. അതിന്റെ പ്രത്യക്ഷസൂചനയായിരുന്നു രണ്ട് പ്രളയങ്ങള്. ആഗോള താപനവും പാരിസ്ഥിതിക പ്രശ്നങ്ങളും ഖനനങ്ങളും കരയിലും കടലിലും ചൂട് കൂടുന്നതും മഴയുടെയും കാറ്റിന്റെയും ശൈലി മാറ്റത്തിന് കാരണമാകുന്നുണ്ട്. സമുദ്രനിരപ്പില് നിന്ന് ഏകദേശം നാലര കിലോമീറ്റര് വരെ ഉയരത്തില് വീശുന്ന തെക്കുപടിഞ്ഞാറന് മണ്സൂണ് കാറ്റാണ് കാലവര്ഷമെത്തിക്കുന്നത്. എന്നാല് ഇപ്പോള് ഉയര്ന്ന സമുദ്രോപരിതല താപം മേഘങ്ങളുടെ രൂപീകരണത്തിനും സഹായകമാകുന്നുണ്ട്. സാധാരണ ജൂണ് മുതല് സെപ്തംബര് അവസാനം വരെ കേരളത്തില് ഇടിമിന്നല് ഉണ്ടാകാറില്ല. എന്നാല് കഴിഞ്ഞ ദിവസങ്ങളില് ഇടിയോട് കൂടിയ മഴയുമുണ്ടായി. ന്യൂനമര്ദ്ദങ്ങളും മഴയുടെ കരുത്തുകൂട്ടി. പൊടുന്നനെ പെയ്യുന്ന തീവ്രമഴയ്ക്കും തുടര്ച്ചയായ മഴയ്ക്കും ഉരുള്പൊട്ടല്, മണ്ണിടിച്ചില്, സോയില് പൈപ്പിംഗ്, പെട്ടെന്നുള്ള വെള്ളപ്പൊക്കം എന്നിവ സൃഷ്ടിക്കാനാകും. ഡാമുകളുടെ സുരക്ഷയ്ക്ക് ഒരുക്കം കേന്ദ്ര കാലാവസ്ഥാ വകുപ്പിന്റെ പ്രവചനപ്രകാരം 30 വരെ സംസ്ഥാനത്ത് അതിതീവ്രമഴ സാഹചര്യം കണക്കിലെടുത്ത് കെ.എസ്.ഇ.ബി എല്ലാ ഡാമുകളുടെയും റിസര്വോയറുകളുടെയും സംഭരണസ്ഥിതിയും തീവ്രമഴ നേരിടാനുള്ള നടപടിയും ഡയറക്ടര് ബോര്ഡ് തലത്തില് വിശകലനം ചെയ്തിട്ടുണ്ട്. എല്ലാ ഉദ്യോഗസ്ഥരോടും അവധി ഒഴിവാക്കി ഡാമുകളുടെ സുരക്ഷയ്ക്ക് ഈ മാസം 31 വരെ പൂര്ണസമയവും ഡ്യൂട്ടിയില് തുടരാന് ആവശ്യപ്പെട്ടിട്ടുണ്ട്. വൈദ്യുതി ഉല്പാദനം പരമാവധിയാക്കാനും നിര്ദ്ദേശം നല്കി. ജലവിതാനം ക്രമീകരിച്ച് നിയന്ത്രിത അളവില് താഴേക്ക് അധിക ജലം ഒഴുക്കും. നിലവിലെ കാലാവസ്ഥാ പ്രവചനത്തിന്റെ അടിസ്ഥാനത്തില് കേരള ഷോളയാര് പവര് ഹൗസ് പൂര്ണതോതില് പ്രവര്ത്തിപ്പിക്കും. തമിഴ്നാട് ഷോളയാറില് നിന്ന് കേരളത്തിലേക്കുള്ള നീരൊഴുക്ക് താത്കാലികമായി നിറുത്തി ജലനിയന്ത്രണം നടപ്പാക്കുന്നുമുണ്ട്. ഡാമുകളുടെ ജലനിരപ്പ് ഷോളയാര്......പൂര്ണ്ണജലനിരപ്പ്: 2663 അടി... നിലവില് : 2661.50 ചിമ്മിനി..........പൂര്ണ്ണജലനിരപ്പ്: 76.40 മീറ്റര്. നിലവില്: 73.72 മീറ്റര് പീച്ചി...............പൂര്ണ്ണജലനിരപ്പ്: 79.25 മീറ്റര് നിലവില്: 77.56 മീറ്റര് പെരിങ്ങല്ക്കുത്ത്.. പൂര്ണ്ണജലനിരപ്പ്: 424.00 മീറ്റര് നിലവില്: 419.80 മീറ്റര് വാഴാനി ........... പൂര്ണ്ണജലനിരപ്പ്: 62.48 മീറ്റര്.... നിലവില്: 58.50 കടലില് ചൂട് കൂടുന്നത് കാലാവസ്ഥാ വ്യതിയാനം കൊണ്ടുകൂടിയാണ്. കഴിഞ്ഞവര്ഷം കുറഞ്ഞെങ്കിലും ഈ വര്ഷം വീണ്ടും സൈക്ളോണുകള് രൂപപ്പെടുകയാണ്. ഇതാണ് മഴയ്ക്ക് കാരണമാകുന്നത്. ഡോ. അജിത് കുമാര് കാര്ഷിക സര്വകലാശാല കാലാവസ്ഥാ വിഭാഗം മേധാവി.